钦定古今图书集成/理学汇编/文学典/第145卷 > 《徐师曾文体明辩》 > 《刘参军黄牒跋尾》前人
## 钦定古今图书集成/理学汇编/文学典/第145卷 > 《徐师曾文体明辩》 > 《刘参军黄牒跋尾》前人

西昌刘氏，素号簪缨家，由宋治平元年至咸淳十年
擢第奉常者八人，与乡闱之贡者又二十九人。其讳
在中字伯正者凡四被荐送，方登建炎二年进士第，
授文林郎、永州录事参军。此盖其九月所受《黄敕》也。
宋旧制，告与敕多兼给。思陵以建炎元年五月一日
即位于应天府，戎马纷纭，庶事草创，其月十七日，始
诏文武官自大中大夫正任观察使以上，并命辞给
告，馀则令吏部具钞降敕。则当时给敕者颇众，不特
初入官令录而已。后因臣僚奏请洊诏已给敕官，俟
法物成时，逐等依旧给告，则三年三月九日也。《牒》后
所书，“中大夫守右丞朱”、“中大夫守左丞颜”，而不著其
名。朱名胜非，谥忠靖。颜则名岐，盖元年十月，思陵驻
跸维扬，越十日，擢岐与许景衡为尚书左右丞，二年
五月十三日，景衡罢，而胜非代其位，以月日较之，必
知其为二人矣。又书“正议大夫、守右仆射”，而不著其
名氏，当是黄潜善无疑。或谓为李纲，殆非也。纲自元
年七月五日自右仆射升左仆射，潜善从门下侍郎
为右仆射，是月纲即出提举洞霄宫。二年十二月十
九日，潜善始拜左相，此牒给于是岁之九月，其以右
仆射系衔，非潜善而何？《职事衔》之上三人者并加“守”
字。凡阶高而官卑者称行，阶卑而官高者称守，官阶
同则无之，此犹循唐制也。呜呼！潜善主和误国，真奸
臣之雄，不足污君子齿颊，岐亦小人力党。张邦昌，诋
纲为金人所恶，不可使秉钧轴，章至五上而不愧。惟
胜非差强人意，律以《春秋》责备之义，亦有不得免焉。
区区贵富能几何，乃无所忌惮，至于如此。墓骨已朽，
览其官氏，人犹指议之，有愤惋不平之气，果何为者
哉？参军八世从孙职方郎中崧出此，于破坏之馀，潢
饰以成卷轴。然自宋迄今，已历二百四十“又五年矣。”
宋之取士，用辰戌丑未年。建炎二年属戊申，其秋亲
试进士，赐李易以下四百五十人及第、出身有差。盖
元年丁未，翠华出幸江南，故无暇及之耳。因并书之，
以解读者之疑云。洪武五年冬十月一日。